На основу члана 19 Закона о спорту („Службени лист Црне Горе", бр. 44/18 и 123/21), члана 27 став 1 тачка 13 и члана 38 став 1 тачка 2 Закона о локалној самоуправи („Службени лист Црне Горе", бр. 2/18, 34/19, 38/20, 50/22 и 84/22), члана 35 став 1 тачка 2 и члана 38 став 1 Статута општине Никшић („Службени лист Црне Горе – Општински прописи“, број 31/18), Скупштина општине Никшић, на сједници одржаној \_\_\_\_\_\_\_\_\_\_\_ 2022. године, донијела је

**ОДЛУКУ**

**о образовању Савјета за спорт**

**Члан 1**

Овом одлуком образује се Савјет за спорт (у даљем тексту: Савјет) у Општини Никшић (у даљем тексту: Општина), уређује број, састав и начин избора и рада Савјета, као и друга питања од значаја за његов рад.

**Члан 2**

Савјет је стручно-савјетодавно тијело које:

* прати и анализира стање у области спорта;
* покреће иницијативе, предлаже и предузима активности у циљу стварања услова за развој и унапређење спорта и развијања односа сарадње између Општине и спортских организација;
* разматра опште акте из области спорта;
* даје мишљења и предлоге у поступку припреме локалне стратегије развоја спорта и општинског програма за спорт и прати њихову реализацију;
* учествује у контроли намјенског коришћења средстава додијељених спортским клубовима из буџета Општине, на начин утврђен посебним актом Општине; и
* врши и друге послове из области спортске дјелатности у складу са законом и другим актима.

**Члан 3**

Савјет има предсједника и четири члана.

Предсједник и чланови Савјета бирају се из реда истакнутих спортских радника, успјешних спортиста и спортских педагога са пријављеним пребивалиштем на територији општине Никшић.

**Члан 4**

Предсједника и чланове Савјета именује и разрјешава предсједник Општине.

Мандат Савјета траје четири године.

Средства за рад Савјета обезбјеђују се из буџета Општине Никшић.

**Члан 5**

Поступак избора чланова Савјета врши се на основу јавног позива.

Јавни позив, из става 1 овог члана, расписује орган локалне управе надлежан за спорт и траје 15 дана, а објављује се на огласној табли Општине, веб страници Општине и на локалном јавном емитеру.

Пријаве на јавни позив подносе се са доказима о испуњавању услова за избор члана Савјета Комисији преко као органа локалне управе надлежног за спорт.

**Члан 6**

Комисија се именује на период од 4 (четири) године и састоји се од предсједника и четири члана.

Комисију именује и разрјешава предсједник Општине.

Комисија утврђује ранг листу кандидата који испуњавају услове по јавном позиву из члана 6 став 2 ове одлуке и исту доставља предсједнику Општине ради именовања чланова Савјета.

**Члан 6**

Право пријаве на јавни позив имају истакнути спортски радници, успјешни спортисти и спортски педагози.

Подносилац пријаве је дужан да достави:

* CV – биографију;
* увјерење о пребивалишту;
* доказ да има дугогодишње искуство у спорту; и
* писмо препоруке од стране спортског субјекта да је подносилац пријаве радом, активностима и резултатима препознат/а у спортској средини.

**Члан 7**

Савјет ради у сједницама.

Одлуке и друге акте из своје надлежности Савјет доноси већином гласова укупног броја чланова.

Начин рада и друга питања од значаја за рад Савјета ближе се уређују Пословником о раду, који доноси Савјет.

**Члан 8**

Члану Савјета престаје мандат истеком времена на које је изабран.

Члану Савјета престаје мандат прије истека времена на које је изабран:

* разрјешењем;
* на лични захтјев;
* избором на функцију, односно дужност због које не може бити члан Савјета;
* ако правоснажном одлуком суда буде осуђен на кривично дјело које га чини неподобним за вршење ове функције.

О престанку мандата из става 2, алинеја 1 и 2 овог члана одлучује предсједник Општине.

**Члан 9**

Члан Савјета може бити разријешен:

* ако не поштује обавезе утврђене Пословником о раду и законом;
* ако не присуствује сједницама Савјета из неоправданих разлога.

**Члан 10**

Предсједник и чланови Савјета имају право на мјесечну накнаду коју утврђује предсједник Општине, на основу посебне одлуке.

**Члан 11**

Стручне и административне послове за потребе Савјета врши орган локалне управе надлежан за спорт.

**Члан 12**

Ова одлука ступа на снагу осмог дана од дана објављивања у „Службеном листу Црне Горе - Општински прописи".

Број: 01-030-

Никшић, \_\_\_\_\_\_\_\_\_\_ 2022. године

**СКУПШТИНА ОПШТИНЕ НИКШИЋ**

**ПРЕДСЈЕДНИК**

Немања Вуковић, с.р.

**ОБРАЗЛОЖЕЊЕ**

**I - ПРАВНИ ОСНОВ**

Правни основ за доношење ове одлуке садржан је у одредбама Закона о спорту („Службени лист Црне Горе", бр. 44/18 и 123/21), Закона о локалној самоуправи („Службени лист Црне Горе", бр. 2/18, 34/19, 38/20, 50/22 и 84/22) и Статута општине Никшић („Службени лист Црне Горе – Општински прописи“, број 31/18).

Чланом 19 Закона о спорту („Службени лист Црне Горе", бр. 44/18 и 123/21) је прописано да се ради разматрања питања из своје надлежности у области спорта у општини може образовати савјет за спорт, као стручно савјетодавно тијело и да се актом о образовању савјета уређује број, састав, начин избора и рада савјета, као и друга питања од значаја за његов рад.

Чланом 27 став 1 тачка 13 Закона о локалној самоуправи („Службени лист Црне Горе", бр. 2/18, 34/19, 38/20, 50/22 и 84/22) је прописано да Општина, у складу са законом и другим прописима ствара услове за развој и унапређење спорта дјеце, омладине и грађана, као и развијање међуопштинске спортске сарадње, а чланом 38 став 1 тачка 2 истог закона је прописано да Скупштина доноси прописе и друге опште акте.

Чланом 35 став 1 тачка 2 и чланом 38 став 1 Статута општине Никшић („Службени лист ЦГ – Општински прописи“, број 31/18) је прописано да Скупштина доноси прописе и друге опште акте и да у вршењу послова из своје надлежности поред Статута, доноси одлуке, рјешења, планове, програме и друге акте.

**II - РАЗЛОЗИ ЗА ДОНОШЕЊЕ**

Разлози за доношење ове одлуке садржани су у потреби уређивања ове области у складу са важећим прописима и настојањима Општине Никшић да унаприједи и поспјеши стање у области спорта. Полазећи од чињенице да је развој и унапређење спорта дугорочан процес, доношењем овог документа обезбиједиће се предуслови за његов организован и плански развој.

Задатак Савјета за спорт, који ће представљати спону између Општине и спортских организација, је да обавља стручне и савјетодавне послове из области спорта, да покреће иницијативе и активности у циљу унапређења услова за развој спорта, да у циљу остваривања јавног интереса из ове области, прати и анализира стање у спорту у нашој општини, као и да даје мишљења и учествује у изради локалних стратегија везаних за спортску дјелатност.

Савјет за спорт ће учествовати у контроли финансијских извјештаја спортских клубова како би се утврдило да ли су средства добијена по конкурсу за суфинансирање програма рада спортских клубова утрошена намјенски и у складу са програмом. На тај начин ће се обезбиједити принципи транспарентности и непристрасности који ће унаприједити процес расподјеле средстава спортским клубовима из буџета Општине Никшић.

У поступку припреме предлога ове одлуке није спроведен поступак јавне расправе јер се ради о акту којим се именује стручно-савјетодавно тијело и за чије доношење није потребно учешће заинтересоване јавности.

Полазећи од наведеног предлаже се Скупштини општине Никшић да донесе Одлуку о образовању Савјета за спорт у општини Никшић.

**ОБРАЂИВАЧ**

СЕКРЕТАРИЈАТ ЗА КУЛТУРУ, СПОРТ,

МЛАДЕ И СОЦИЈАЛНО СТАРАЊЕ

**СЕКРЕТАР**

Дејан Ивановић, с.р.